Die wrede relaas van Vuilgat en Stilte is 'n radikale en eksperimentele teks, die eerste en enigste van sy soort in Afrikaans.
Dit is onmoontlik om die teks te kategoriseer as roman, gedig, drama of draaiboek. Dit is vreemd, eksperimenteel en totaal "anders".
Die boek is 'n pleidooi teen standardisering op elke vlak: spelling, taalgebruik, uitleg, paragrawe, alles…
Dit is totaal, ekstreem anti-standaard.
Die getuienis is 'n egpaar se verslag van 'n reis. Dit is die verslag van drome en visioene, van wonderwerke en vloeke, van bloedverwantskappe en sluimerende woede.
Wanneer Magdaleen 'n onwaarskynlike vriendskap met 'n eksentrieke wetenskaplike smee, bevind sy haar in die opwindende maar omstrede wêreld van stamselnavorsing. Sy kan haar oorlede tweelingsuster nie terugbring nie, tog kan sy 'n verskil aan ander se lewens maak. Maar als kom teen 'n prys. En soms is die prys van een mens se lewe 'n ander se dood.
Lady Die het huisvesting gevind in die ruïne van 'n kerk, in 'n stadsbuurt genaamd Simoelégri. Baie vlugtelinge het hier opgeëindig, ná eers die virus en toe nog rampe tot sosiale onrus gelei het. In ander dele van die land is daar nog 'n mate van orde, maar nie in Simoelégri nie. In Simoelégri is jou beste vriend die straat se dwelmhandelaar, en jou enigste bron van hitte 'n konkavuur. Oral loop die gerugte van groter onrus en geweld.
Aangrypend. 'n Hoogpunte in Fouché se oeuvre.
Dis een ding om jou jop te verloor omdat jy as vennoot jou voet neergesit het oor 'n verdagte staatskontrak. En nog een dat die Gladdejan vir 'n baas sy oog op jou vrou het. Maar dan wil hulle jou boonop melk vir 'n laaste argitekstekening vir 'n opkomende magnaat.
Argitek Karel Nel deins nie terug vir die Soedan nie, net so min as wat hy kleintyd vir donshael in sy sitvlak geskrik het, en die Nubiërs se verbluffende kultuur sou selfs 'n heerlike uitdaging vir sy skaalliniale kon wees.
Maar hy het 'n verrassing vir wie ook al dink hy gaan net weer almal uit die gemors help.
Hy is 'n man van daad. Hy onderneem reise op soek na sy wortels en om sin te maak van sy hede, maar eintlik om die speelsheid in sy huwelik te herwin. Ná uitmergelende en onsuksesvolle vrugbaarheidsbehandelings en spanning by hul gesamentlike werk is die romantiek by die agterdeur uit.
Dis 'n lekker eietydse roman, slim en humoristies met kreatiewe, hardkoppige karakters en allerlei interessanthede oor antieke kulture en kuns.
Imelda Grys - sakevrou, kunskenner en miljoenêr - val na haar dood op die aand van 'n eksklusiewe Nuwejaarsete. Iemand het met haar stoelhysbak gepeuter, die hyser wat haar 24 meter en teen 'n helling van 33 grade tot by haar voordeur hoog teen die steiltes van een van Kaapstad se rykmansbuurte moes besorg.
Privaat speurder Vos moet die moordenaar vastrek. Sy en haar tweelingbroer, Deventer, was 'n gedugte span toe hulle destyds in die polisie was. Deventer verkies egter deesdae om gesond te eet en sy dae om te mediteer ... Maar sy suster weet wat hy na die ondersoek kan bring en watse knoppies om te druk.
Die moordenaar moes iemand in Imelda se binnekring gewees het, 'n gas dié aand toe sy vir oulaas met swier onthaal het. Was dit miskien een van haar twee kinders, Dennis en Sandra? Dennis se vrou, Fikile, of Sandra se metgesel, James? Wat het die Shanghaise sakevrou Jane Zhang aan tafel gemaak, en Jakkie Brits, die radiojoernalis? En hoe kom dit dat 'n ekskollega van Vos en Deventer, Bradley Moynahan, ook daar was? Die lys verdagtes is kort, maar met nog lewens in gevaar is Vos en Deventer se tyd selfs korter.
In die styl van geliefde moordstories soos Agatha Christie se boeke en 'n onlangse rolprent soos Knives Out.
Vin is die verhaal van kunstenaar-kurator Vin Verster se geleidelike greepverloor op haar skeppende en skikkende omgaan met kuns, haar verhouding met haar argeoloog-man, en haar vermoë om in SA sielerus te voel. Deur twee dekades van oorsese kunsresidensies, voortslepende familiedrama en die benouende obsessie van 'n vyandiggesinde in die kunswêreld sien die leser met die oë van dié vindingryke kuns-vlugteling.
Elkeen wat vra, ontvang, elkeen wat soek, vind, en vir elkeen wat klop sal oopgemaak word. Vir die welgestelde sakeman, Adam Swart, kom geloof egter nie so maklik nie. Dis juis hoekom sy dogter, Lea, en haar ma van hom vervreem is; sy wêreldbeskouing laat nie plek vir wonder nie. Wanneer Lea se ma egter sterf, gryp Adam die kans om sy verhouding met sy dogter te herbou. Hulle Wildekus-wegbreek het skaars begin wanneer 'n groep rondswerwende gelowiges reg langs hulle kom laer trek met 'n versameling voos en vodde karavane. Kort daarna, onder die wakende oog van hulle jong, imposante leier, begin die luidkeelse gesanik, nagtelike kruisvure en waansinnige seedopery. Dis alles net te veel vir Adam, en sy frustrasies loop oor in 'n ernstige kopstampery met Lea. Die volgende oggend is die karavane skoonveld. Sy dogter ook. Na bykans vier jaar se gesoek, gee Adam sy weelderige lewe in die stad prys. Hy moet terug Wildekus toe, hy moet vir Lea gaan vind as hy ooit weer vrede in sy gemoed wil hê. In die diep Transkei beland hy op die spoor van Die Lewende Vlees, 'n sekte swerwers wat daar tussen die heuwels hulle eie stukkie paradys probeer staanmaak. Maar elke swerwer het sy storie, elke paradys sy slang. Die komplekse karakters in die boek wek interessante morele vrae op, en daar is 'n effektiewe ineenvlegting van persoonlike soektog en sielkundige raaisel. Die skrywer se sterk skryfwerk word beklemtoon deur uiteenlopende karakterstemme.
Gracie-Jane Coetzee se eerste kleinkind word gebore kort voordat die president die eerste inperking aankondig. Gracie is 'n skrywer en illustreerder van kinderboeke, en nie juis 'n konvensionele ouma nie. Sy verkies die geselskap van haar getroue basset-hond bo enige ander verhouding in haar lewe. Saans wanneer PTS haar tussen die mure van haar huis rondjaag en die gevoel van onheil soos 'n uil op die dak kom sit, dokter sy graag die kompulsief obsessiewe simptome met 'n glasie wyn of twee . . .
'n Land in wording, 'n oorlog wat dreig, 'n kruispad kans-ontmoeting wat alles verander Dit is 1899. Oorlog tussen Brittanje en die Boere Republieke lyk onafwendbaar. Magdalena se familie verlaat die Kaap Kolonie vir die Oos-Vrystaat sodat haar pa vir die Republieke kan baklei. Jacobus se familie, en sy vriend Henog, is weer op pad Kolonie toe, juis om die oorlog te probeer ontglip. Die twee trekke se paaie kruis by die Leeurivier, 'n ontmoeting wat 'n onherroeplike invloed op die res van Magdalena, Jacobus en Henog se lewens sal hê. Van hulle vestiging op Nooitgedacht tot die eerste skote by die Slag van Stormberg, van guerrilla-oorlogvoering met die Boere kommando's, tot die Britse verskroeide aarde beleid, van die konsentrasiekampe tot die poging om te hervestig na die oorlog; deur alles en meer sal hulle 'n pad moet oopkap om hul plek in hierdie onstuimige land te vind. Die boek beeld 'n pragtige vriendskap uit tussen twee mans van baie verskillende agtergronde - een wit en een swart, maar hulle word met mekaar verbind deur respek en lojaliteit. Die verhaal word vertel vanuit die perspektief van Magdalena ('n vrou) en Henog ('n swart man) - onderdrukte figure in die geskiedenis kry die geleentheid om hulle stories te vertel. Skilderkrans beeld die lewens van swart werkers wat in die Anglo-Boereoorlog geveg het uit. Dit is 'n interessante perspektief en vertel 'n verhaal wat nie gereeld vertel word nie. J.J. Olivier is 'n debuutskrywer en het baie navorsing oor die Anglo-Boeroorlog gedoen.